Vanaginiai paukščiai

Sekretoriniai (Sagittariidae)
 Vanaginiai (Accipitridae)
 Žuvininkiniai (Pandionidae)Vanaginiai paukščiai (Accipitriformes) – paukščių (Aves) klasės, plėšriųjų paukščių būrys.


 Apibūdinimas 
Vanaginių paukščių (Accipitriformes) būriui priskiriami įvairaus didžio plėšrūs paukščiai, turintys stiprų kablio formos snapą ir stiprias stveriamąsias kojas su aštriais nagais. Pastaibis trumpas. Snapo pamatinėje dalyje apie šnerves yra geltonos minkštos odos plotas – vaškinė. Plunksnos prigulusios prie kūno, neryškių spalvų. Sparnai ilgi, su 10 didžiųjų plasnojamųjų ir su 12-14 vairuojamųjų plunksnų. Turi gerai išvystytą gūžį, kuris labai išsitempia. Paukščiai – monogamai. Patelės būna stambesnės už patinus (lytinis dimorfizmas). Lizdą krauna aukštai medžiuose, kai kurios rūšys ant žemės. Deda 1-2 kiaušinius. Minta tik gyvūniniu maistu.

 Pasaulio vanaginiai paukščiai (Accipitriformes) 
Būryje yra didžiausia vanaginių (Accipitridae) šeima, joje priskaičiuojamos 248 rūšys. Sekretorininių paukščių (Sagittariidae) ir Žuvininkinių (Pandionidae) šeimose po vieną rūšį. Viso jų būryje yra apie 250 rūšiųhbw.com / Accipitriformes, priklausančių šioms 3 šeimoms. Dėl žmonių ūkinės veiklos, medžioklės daug rūšių nyksta, todėl nemažai rūšių yra saugomos.

 Lietuvos vanaginiai paukščiai (Accipitriformes) 
Lietuvoje aptinkamų 22 rūšių vanaginių paukščių būrio sąrašas pagal klasifikaciją:

 Vanaginių (Accipitridae) šeima 
Lietuvoje 21 rūšis:

 Grifų (Aegypiinae) pošeimis 
 Tikrųjų grifų (Gyps) gentis:
 Palšasis grifas (Gyps fulvus). Retai užklysta į Lietuvą, joje neperi.

 Suopių (Buteoninae) pošeimis 
 Jūrinių erelių (Haliaeetus) gentis:
 Paprastasis jūrinis erelis (Haliaeetus albicilla). Įrašytas į Lietuvos raudonosios knygos 3(R) kategoriją. Reguliariai pastebimas per migracijas ir žiemojimo metu. Lietuvoje peri. 
 Tikrųjų erelių (Aquila) gentis:
 Kilnusis erelis (Aquila chrysaetos). Įrašytas į Lietuvos raudonosios knygos 1(E) kategoriją. Reguliariai stebimas per migracijas, žiemoja retai. Lietuvoje lizdavietės nežinomos, nors aplinkinėse šalyse peri. 
 Stepinis erelis (Aquila nipalensis). Ypatingai retai užklystantis į Lietuvą. Lietuvoje neperi.
 Karališkasis erelis (Aquila heliaca). Ypatingai retai užklystantis į Lietuvą. Lietuvoje neperi.
 Erelių rėksnių (Clanga) gentis: 
 Didysis erelis rėksnys (Clanga clanga). Įrašytas į Lietuvos raudonosios knygos 1(E) kategoriją. Reguliariai stebimas per migracijas. Lietuvoje kartais peri.
 Mažasis erelis rėksnys (Clanga pomarina). Įrašytas į Lietuvos raudonosios knygos 3(R) kategoriją. Reguliariai pastebimas per migracijas. Lietuvoje peri.
 Sakalinių erelių (Hieraaetus) gentis:
 Nykštukinis sakalinis erelis (Hieraaetus pennatus). Į Lietuvą užskrenda nereguliariai ir joje neperi.
 Tikrųjų suopių (Buteo) gentis:
 Tūbuotasis suopis (Buteo lagopus). Lietuvoje reguliariai stebimas per migracijas ir žiemojimo metu. Lietuvoje neperi.
 Stepinis suopis (Buteo rufinus). Ypatingai retai užklystantis į Lietuvą. Lietuvoje neperi.
 Paprastasis suopis (Buteo buteo). Lietuvoje dažniausia dieninių plėšriųjų paukščių rūšis. Reguliariai pastebimas per migracijas ir žiemojimo metu. Lietuvoje peri.

 Gyvatėdžių (Circaetinae) pošeimis  
 Tikrųjų gyvatėdžių (Circaetus) gentis:
 Paprastasis gyvatėdis (Circaetus gallicus). Įrašytas į Lietuvos raudonosios knygos 0(Ex) kategoriją. Reguliariai pastebimas per migracijas. Lietuvoje seniau perėdavo, bet jau keletas paskutinių dešimtmečių nepastebima perinčių porų.

 Vanagų (Accipitrinae) pošeimis 
 Tikrųjų vanagų (Accipiter) gentis:
 Paprastasis vištvanagis (Accipiter gentilis). Įrašytas į Lietuvos raudonosios knygos 3(R) kategoriją. Reguliariai pastebimas per migracijas ir žiemojimo metu. Lietuvoje peri.
 Paprastasis paukštvanagis (Accipiter nisus). Reguliariai pastebimas per migracijas ir žiemojimo metu. Lietuvoje peri.

 Peslių (Milvinae) pošeimis 
 Tikrųjų peslių (Milvus) gentis:
 Rudasis peslys (Milvus milvus). Įrašytas į Lietuvos raudonosios knygos 1(E) kategoriją. Reguliariai stebimas per migracijas. Lietuvoje peri atsitiktinai.
 Juodasis peslys (Milvus migrans). Įrašytas į Lietuvos raudonosios knygos 2(V) kategoriją. Reguliariai pastebimas per migracijas, bet žiemoja retai ar atsitiktinai. Lietuvoje peri.

 Vapsvaėdžių (Perninae) pošeimis 
 Tikrųjų vapsvaėdžių (Pernis) gentis:
 Vakarinis vapsvaėdis (Pernis apivorus). Įrašytas į Lietuvos raudonosios knygos 3(R) kategoriją. Reguliariai pastebimas per migracijas. Lietuvoje peri.

 Lingių (Circinae) pošeimis 
 Lingių (Circus) gentis:
 Nendrinė lingė (Circus aeruginosus). Reguliariai pastebima per migracijas, bet žiemoja retai ar atsitiktinai. Lietuvoje peri.
 Javinė lingė (Circus cyaneus). Reguliariai pastebima per migracijas ir žiemojimo metu. Lietuvoje peri atsitiktinai.
 Stepinė lingė (Circus macrourus). Nereguliariai užskrendanti į Lietuvą. Lietuvoje neperi.
 Pievinė lingė (Circus pygargus). Įrašyta į Lietuvos raudonosios knygos 2(V) kategoriją. Reguliariai pastebima per migracijas. Lietuvoje peri. 

 Žuvininkinių (Pandionidae) šeima  
Lietuvoje 1 rūšis: 

 Erelių žuvininkų' (Pandion) gentis:
 Erelis žuvininkas (Pandion haliaetus''). Rūšis įrašyta į Lietuvos raudonosios knygos 2(V) kategoriją. Reguliariai pastebimas per migracijas. Lietuvoje peri.

 Taip pat skaityti 
 Lietuvos plėšrieji paukščiai

 Šaltiniai 

 Nuorodos 
 raudonojiknyga.lt / Lietuvos raudonoji knyga: Nykstančių ir retų paukščių sąrašas
 birdlife.lt / Lietuvos ornitologų draugija
 ziedavimas.com / Žiedavimas
 orni.lt / Paukščių pasaulis